คณะกรรมการบริษัท สุรพลฟู้ดส์ จำกัด (มหาชน) ได้แต่งตั้งคณะกรรมการตรวจสอบ
ประกอบด้วยกรรมการอิสระ 3 ท่าน ซึ่งทรงคุณวุฒิด้านบัญชี และการบริหารจัดการ โดยมีนางบุญเพิ่ม
เจียมธีระนาถ เป็นประธาน นายพิษณุ เหรียญมหาสาร และนายสถาพร โคธีรานุรักษ์ เป็นกรรมการ
ซึ่งทุกท่านมีคุณสมบัติครบถ้วนตามที่ประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ.2552
และมีคุณสมบัติตามที่กำหนดไว้ในกฎบัตรคณะกรรมการตรวจสอบ
และสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
โดยมีนางสุรีย์ นันตติกูล ผู้จัดการฝ่ายตรวจสอบภายใน
ปฏิบัติหน้าที่เลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ด้วยความรอบคอบ และใช้ความรู้ ความสามารถตามขอบเขต
หน้าที่และความรับผิดชอบตามที่ได้รับมอบหมายอย่างเป็นอิสระ ไม่มีข้อจำกัดในการได้รับข้อมูล
รวมทั้งได้รับความร่วมมืออย่างดีจากผู้บริหาร และพนักงานที่เกี่ยวข้อง
ซึ่งการปฏิบัติดังกล่าวครอบคลุมในเรื่องการกำกับดูแลที่ดี การควบคุมภายใน การบริหารความเสี่ยง
ความโปร่งใสในการบริหารของฝ่ายจัดการ เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

ในปี 2552 มีการประชุมคณะกรรมการตรวจสอบ รวม 5 ครั้ง
เป็นการประชุมตามวาระปกติเพื่อปฏิบัติหน้าที่ตามขอบเขตความรับผิดชอบ 4 ครั้ง
ในจำนวนนี้เป็นการประชุมกับผู้สอบบัญชีโดยไม่มีฝ่ายจัดการ 1 ครั้ง
และเป็นการประชุมคณะกรรมการตรวจสอบประจำปีอีก 1 ครั้ง
โดยการประชุมแต่ละครั้งได้เชิญผู้สอบบัญชี ฝ่ายบริหารที่เกี่ยวข้อง
และฝ่ายตรวจสอบภายในเข้าร่วมประชุมด้วย
ซึ่งจำนวนครั้งการเข้าร่วมประชุมของกรรมการตรวจสอบแต่ละท่านปรากฏอยู่ในรายงานประจำปี
และได้จัดทำรายงานการประชุมคณะกรรมการตรวจสอบเสนอต่อคณะกรรมการบริษัททุกครั้ง ซึ่งในปี
2552 คณะกรรมการตรวจสอบปฏิบัติหน้าที่ตามที่กำหนดในกฎบัตรครบถ้วน สรุปสาระสำคัญได้ดังนี้

1. สอบทานงบการเงินประจำไตรมาส และงบการเงินประจำปี 2552 ของบริษัท และบริษัทย่อย

ประชุมร่วมกับผู้สอบบัญชี ผู้บริหารฝ่ายบัญชีการเงิน ผู้ตรวจสอบภายใน เพื่อพิจารณาข้อสังเกตต่างๆ
จากการสอบทานงบการเงิน รวมทั้งรับฟังคำชี้แจงของผู้บริหารเพื่อให้มั่นใจว่ารายงานทางการเงิน
รายการบัญชีกับบริษัทที่เกี่ยวข้องกัน ได้จัดทำขึ้นอย่างถูกต้องตามควร การเปิดเผยข้อมูลเพียงพอ
เป็นไปตามหลักการบัญชีที่รับรองโดยทั่วไป

อนึ่ง ในปี 2552 คณะกรรมการตรวจสอบ
ได้ประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุมรวม 1 ครั้ง
เพื่อหารือและขอความเห็นจากผู้สอบบัญชีในเรื่องต่างๆ ซึ่งผู้สอบบัญชีได้ให้ความเห็นอย่างเป็นอิสระ
อันจะเป็นประโยชน์ต่อการดำเนินกิจการของบริษัท

2. สอบทานระบบการควบคุมภายใน

เพื่อประเมินความเพียงพอและประสิทธิผลของระบบการควบคุมภายในที่คณะกรรมการตรวจสอบได้พิจารณาอนุมัติแผนงานตรวจสอบ
และพิจารณารายงานผลการตรวจสอบภายในตามที่ได้รับอนุมัติทุกไตรมาส
โดยใช้แนวทางการตรวจสอบของ The Committee of Sponsoring Organizations of
The Treadway Commission (COSO) ซึ่งครอบคลุมระบบงานที่สำคัญของบริษัท เช่น
ระบบการจัดซื้อวัตถุดิบ ระบบการควบคุมคุณภาพ ระบบการผลิต ระบบการขาย
และระบบการควบคุมและจัดเก็บเอกสารสำคัญของบริษัท เป็นต้น
อีกทั้งยังทบทวนควบคู่กับรายงานผลการสอบทานการควบคุมภายในจากผู้สอบบัญชี
ซึ่งสรุปว่าบริษัทมีระบบการควบคุมภายในที่เพียงพอ เหมาะสม และมีประสิทธิผล
ตามองค์ประกอบการควบคุมภายใน ได้แก่ สภาพแวดล้อมของการควบคุม การประเมินความเสี่ยง
กิจกรรมการควบคุม ระบบสารสนเทศและการสื่อสารข้อมูลที่ดี
และระบบการติดตามผลการดำเนินงานที่ชัดเจน

อนึ่ง ในปี 2552
คณะกรรมการตรวจสอบได้พิจารณาความเพียงพอของระบบการควบคุมภายในด้านเทคโนโลยีสารสนเทศร่วมกับผู้สอบบัญชี
ฝ่ายจัดการ และฝ่ายตรวจสอบภายใน เพื่อให้มีการกำหนดมาตรการควบคุมที่เหมาะสม

3. สอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์

ข้อกำหนดตลาดหลักทรัพย์ฯ หรือกฎหมายที่เกี่ยวข้องกับการดำเนินธุรกิจ

บริษัทได้มีประกาศแต่งตั้งคณะทำงานติดตามข้อกำหนดกฎหมายต่างๆ ที่เกี่ยวข้อง เช่น
พระราชบัญญัติหลักทรัพย์

และตลาดหลักทรัพย์ ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
พระราชบัญญัติบริษัทมหาชนจำกัด ประกาศและกฎระเบียบด้านโรงงานอุตสาหกรรม สิ่งแวดล้อม
และความปลอดภัย ประมวลรัษฎากร พระราชบัญญัติความรับผิดทางคอมพิวเตอร์
พระราชบัญญัติคุ้มครองแรงงาน และพระราชบัญญัติความรับผิดจากการบริโภคสินค้าไม่ปลอดภัย
เป็นต้น รวมทั้งยังมีฝ่ายตรวจสอบภายในสุ่มตรวจสอบการปฏิบัติตามกฎหมายและข้อกำหนดต่างๆ
อย่างสม่ำเสมอ (Compliance Audit) ซึ่งคณะกรรมการตรวจสอบ
มีความเห็นว่าบริษัทได้ปฏิบัติตามกฎหมายและข้อกำหนดต่างๆ ที่เกี่ยวข้องอย่างเหมาะสม

4. สอบทานและให้ความเห็นต่อการทำรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

รวมถึงสอบทานการเปิดเผยข้อมูล

เพื่อสอบทานการเปิดเผยข้อมูลดังกล่าวให้ถูกต้อง ครบถ้วน เป็นไปตามประกาศข้อกำหนด
และแนวปฏิบัติที่เกี่ยวข้องของตลาดหลักทรัพย์แห่งประเทศไทย คณะกรรมการตรวจสอบมีความเห็นว่า
ฝ่ายบริหารได้ทำรายการดังกล่าวด้วยความโปร่งใส เป็นธรรม
และเป็นการดำเนินการเพื่อผลประโยชน์ของบริษัทเป็นสำคัญ
รวมถึงมีการเปิดเผยข้อมูลอย่างเพียงพอ ถูกต้อง และครบถ้วน

5. สอบทานระบบการตรวจสอบภายใน

พิจารณาภารกิจ ขอบเขตการปฏิบัติงาน หน้าที่ และความรับผิดชอบ ความเป็นอิสระ
และสิทธิในการปฏิบัติงานตรวจสอบ รวมถึงการจัดโครงสร้างบริหาร
และอัตรากำลังของฝ่ายตรวจสอบภายใน ให้เหมาะสมและสอดคล้องกับมาตรฐานวิชาชีพสากล
ตลอดจนสอบทานรายงานผลการตรวจสอบทุกไตรมาส
และผลการปฏิบัติงานภาพรวมของฝ่ายตรวจสอบภายในเปรียบเทียบกับตัวชี้วัดผลการดำเนินงานที่กำหนดไว้
รวมถึงพิจารณาผลการประเมินความพึงพอใจจากผู้บริหารและหน่วยงานผู้รับการตรวจสอบ
ตลอดจนอนุมัติแผนงานตรวจสอบภายในที่จัดทำขึ้นตามความเสี่ยงของบริษัท
ซึ่งคณะกรรมการตรวจสอบ มีความเห็นว่า ระบบการตรวจสอบภายในของบริษัทมีความเป็นอิสระ
เพียงพอ และมีประสิทธิผลสอดคล้องกับเป้าหมายที่ตั้งไว้
รวมทั้งมีการพัฒนาคุณภาพการตรวจสอบให้สอดคล้องกับมาตรฐานวิชาชีพสากลอย่างต่อเนื่อง

6. สอบทานระบบการบริหารความเสี่ยง

เพื่อประเมินความเพียงพอและประสิทธิผลของระบบการบริหารความเสี่ยง
โดยสอบทานนโยบายและกรอบการบริหารความเสี่ยง ปัจจัยเสี่ยง
และแนวทางการบริหารความเสี่ยง
รวมถึงความคืบหน้าของการบริหารความเสี่ยงจากคณะกรรมการบริหารความเสี่ยงเป็นประจำทุกไตรมาสจากรายงานของคณะกรรมการบริหารความเสี่ยง
ซึ่งคณะกรรมการตรวจสอบมีความเห็นว่า ระบบการบริหารความเสี่ยงมีความเหมาะสม และเพียงพอ

7. การกำกับดูแลกิจการที่ดี

คณะกรรมการบริษัทให้ความสำคัญในการบริหารงานตามหลักการของการกำกับดูแลกิจการที่ดี
โดยคณะกรรมการบรรษัทภิบาล มุ่งเน้นให้บริษัทมีการบริหารงานด้วยความโปร่งใส และมีจริยธรรม
เพื่อความเชื่อมั่นของผู้ถือหุ้น และผู้มีส่วนได้เสีย

8. พิจารณาคัดเลือก เสนอแต่งตั้ง และเสนอค่าตอบแทนของผู้สอบบัญชีประจำปี 2553

เพื่อนำเสนอคณะกรรมการบริษัทนำเสนอต่อที่ประชุมผู้ถือหุ้นประจำปี 2553
คณะกรรมการตรวจสอบได้พิจารณาคัดเลือกผู้สอบบัญชีจากสำนักงานสอบบัญชีชั้นนำเปรียบเทียบรวม 3
บริษัท โดยให้เสนอค่าบริการสอบบัญชีของบริษัท และบริษัทย่อย ซึ่งบริษัทได้ให้ความสำคัญกับชื่อเสียง
ประสบการณ์การทำงาน และคุณสมบัติของผู้สอบบัญชีเป็นลำดับแรก

9. ประเมินผลการปฏิบัติงานของคณะกรรมการตรวจสอบทั้งคณะประจำปี 2552

เพื่อให้มั่นใจว่าการปฏิบัติงานในปีที่ผ่านมาครบถ้วนตามที่ได้รับมอบหมาย
และหน้าที่ความรับผิดชอบสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย
และเหมาะสมกับธุรกิจ ซึ่งผลการประเมินในภาพรวมอยู่ในเกณฑ์ ”ดีมาก”
และได้รายงานผลการประเมินต่อคณะกรรมการบริษัท

โดยสรุปในภาพรวมแล้ว คณะกรรมการตรวจสอบมีความเห็นว่า
คณะกรรมการบริษัทตลอดจนผู้บริหารของบริษัทมีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัท
รวมทั้งได้ให้ความสำคัญต่อการดำเนินงานภายใต้ระบบการควบคุมภายในที่ดี
การบริหารความเสี่ยงที่เพียงพอเหมาะสม มีการกำกับดูแลกิจการที่ดี โปร่งใสและเชื่อถือได้
รวมทั้งมีการปรับปรุงระบบการปฏิบัติงานให้มีคุณภาพดีขึ้นอย่างต่อเนื่อง

นางบุญเพิ่ม เจียมธีระนาถ นายพิษณุ เหรียญมหาสาร นายสถาพร โคธีรานุรักษ์

ประธานกรรมการตรวจสอบ กรรมการตรวจสอบ กรรมการตรวจสอบ